《健妇打虎行》
清代·田延年

林深月黑风撼山，健妇乳儿茅屋间。虎听儿啼夺门入，虎入风回门自关。

健妇见虎胆如斗，手掷小儿姑向后。急取炉中未烬薪，带火狂呼驱虎走。

人既抽薪虎欲咥，转身一挥鹰隼疾。毛焦肉灼气已衰，争奈门关不得出。

大吼一声天地秋，人来虎往不能休。举薪乱击虎狂跃，满室红飞火绣球，夫从外至疑有寇，见虎犹疑他野兽。

虎趁门开逸且奔，妇几一蹶不可救。吁嗟乎！健妇虽健妇人耳，胡为彊梁遂至此。

此时健妇知有子，知有子，虎可制。见虎时，骑虎势。

作者简介：田延年，字友羲，浑源人。同治壬戌举人，官长子训导。有《希达斋存稿》。